‘Egoli’-skepper Franz Marx oorledeFranz Marx. Franz Marx, skepper van Egoli en Agter elke man is Sondag in die ouderdom van 79 dood. Volgens die fliekresensent en skrywer Leon van Nierop is Marx dood aan die nagevolge van Covid-19 wat hy vroeër opgedoen het. Sy seun, Franz, was by hom toe hy om 09:45 vanoggend oorlede is, het Van Nierop gesê. Marx was die skepper van die eerste daaglikse sepie Egoli: Plek van goud, waarna televisiereekse soos Agter elke man en Skooldae gevolg het. Marx was ook regisseur, boekskrywer en draaiboekskrywer. Hy het aanvanklik sy loopbaan as akteur in rolprente soos Jy is my liefling begin. “As akteur was hy dikwels bekend vir sy humor op stelle, en Franz het erken dat hy regisseurs dikwels op stelle dopgehou het oor wat hulle doen, maar ook wat hy nie moes doen nie,” het Van Nierop gesê. Marx se debuut-spanningsroman, Spieëlbeeld, is einde 2017 bekend gestel. Lizz Meiring het Marx as ŉ baanbreker beskryf. “Franz was ŉ man van ongelooflike visie, waagmoed en geniale talent. Hy was ŉ baie openhartige en eerlike man wat geweldig omgegee het vir ons ouer akteurs. Bowenal was Franz ŉ ongelooflike storiemaker.” Volgens Van Nierop was Marx groter as die lewe self. “Sy persoonlikheid, die wyse waarop hy kritiek gelewer het, sy skrywerstalent, sy skeppingsvaardighede, wat hy alles in die buiteland van sepies geleer het, en die wyse waarop hy met jou (as skrywer) gewerk en hoe hy ingegryp het indien dinge op die Egoli-stel nie na wense verloop het nie, was merkwaardig. “Wat ŉ verlies! Maar hiermee net eers ŉ erkenning aan Franz as die onbetwiste en hoogs gerespekteerde koning van sepies. Vele mense wat vandag nog sepies skryf, het by hom geleer. ŉ Grote is weg.” Die sanger Steve Hofmeyr, wat die rol van Bruce Beyers in Agter elke man, vertolk het, het ook hulde aan Marx gebring. “Diep geskok oor die heengaan van my vriend en mentor, Franz Marx. Verskillende generasies sal verskillende bydraes van hom onthou. Hy het onder andere sepies na Afrika gebring.”